కనకమామిడి స్వామిగౌడ్

కనకమామిడి స్వామిగౌడ్ (జ. 1954 జూలై 5) రాజకీయ నాయకుడు, తెలంగాణ శాసన మండలి తొలి ఛైర్మన్. టి.ఎన్.జి.వో. మాజీ అధ్యక్షుడుగా,  తెలంగాణ జాయింట్ యాక్షన్ కమిటీ కన్వీనర్ గా పనిచేశాడు.Telangana Non-Gazetted Officers Association president తెలంగాణ రాష్ట్ర సమితి పొలిట్ బ్యూరో సభ్యుడిగా పని చేశాడు. స్వామి గౌడ్ 2020 నవంబరు 25 న తెలంగాణ రాష్ట్ర సమితి పార్టీని వీడి భారతీయ జనతా పార్టీలో చేరాడు. 2022 అక్టోబరు 21న భారత్ రాష్ట్ర సమితి పార్టీలో చేరాడు.

 జననం - విద్యాభ్యాసం 
స్వామిగౌడ్ 1954, జూలై 5న నర్సమ్మ, లక్ష్మయ్య దంపతులకు తెలంగాణ రాష్ట్రం, రంగారెడ్డి జిల్లా, రాజేంద్రనగర్ మండలంలోని కిస్మత్‌పూర్ గ్రామంలో జన్మించాడు. బీఎస్సీ వరకు చదివాడు.

 వివాహం 
మనోరమతో వివాహం జరిగింది. వీరికి కొడుకు కనకమామిడి కిరణ్ గౌడ్ , ఇద్దరు కూతుళ్లు.

 ఉద్యోగ, రాజకీయ జీవితం 
రాజేంద్రనగర్ లోని గ్రామపంచాయతీ కార్యాలయంలో అటెండర్ గా ఉద్యోగ జీవితం ప్రారంభించాడు. 1969 ఉద్యమం నుంచి తెలంగాణ ఉద్యమంలో పాల్గొని, బుల్లెట్ గాయానికి గురయ్యాడు. 1977లో దివిసీమలో వరదలు వచ్చినప్పుడు అక్కడికి వెళ్లి ప్రజలకు సహకారం అందించాడు. తెలంగాణ మలిదశ ఉద్యమంలో టీఎన్జీవో నాయకుడుగా, తెలంగాణ ఉద్యోగ సంఘాల జేఏసీ చైర్మన్‌గా కీలకభూమిక పోషించడంతోపాటు, ప్రభుత్వోద్యోగులు చేసిన 42 రోజుల సమ్మెకు సకల జనుల సమ్మెగా పేరు పెట్టి ముందుండి నడిపించాడు. 2012 జూలైలో పదవీ విరమణ చేసి, నవంబరులో తెలంగాణ రాష్ట్ర సమితి పార్టీలో చేరి, పొలిట్ బ్యూరో సభ్యులుగా ఎంపికయ్యాడు. కరీంనగర్ జిల్లా పట్టభద్రుల నియోజకవర్గం నుండి తెలంగాణ శాసన మండలికి ఎన్నికయ్యాడు. టీఆర్ఎస్ అధికారంలోకి రావడంతో 2014 జూలై 2న తెలంగాణ శాసన మండలి తొలి ఛైర్మన్ గా ఏకగ్రీవంగా ఎన్నికయ్యాడు. ఆయన 2017లో గౌరవ డాక్టరేట్ అందుకున్నాడు. ఆయన శాసనమండలి ఛైర్మన్‌గా 2 జూలై 2014 నుండి 2019 మార్చి 29 వరకు పని చేశాడు. 

స్వామి గౌడ్ 25 నవంబర్ 2020న తెలంగాణ రాష్ట్ర సమితి పార్టీని వీడి భారతీయ జనతా పార్టీలో చేరాడు. ఆయన 2022 అక్టోబర్ 21న బిజెపి పార్టీకి రాజీనామా చేసి టీఆర్‌ఎస్‌లో చేరాడు. ఆయన 2024 పార్లమెంట్ ఎన్నికల్లో చేవెళ్ల లోక్‌సభ పరిధిలోని మహేశ్వరం శాసనసభ నియోజకవర్గ బీఆర్ఎస్ పార్టీ ఇన్‌చార్జ్‌గా నియమితుడయ్యాడు.

 మూలాలు 

ఇతర లింకులు

వర్గం:1954 జననాలు
వర్గం:జీవిస్తున్న ప్రజలు
వర్గం:తెలంగాణ రాష్ట్ర సమితి రాజకీయ నాయకులు
వర్గం:రంగారెడ్డి జిల్లా రాజకీయ నాయకులు
వర్గం:తెలంగాణ శాసనమండలి చైర్మన్‌లు
వర్గం:రంగారెడ్డి జిల్లాకు చెందిన శాసనమండలి సభ్యులు